Student val twee verdiepings uit koshuisTaylië Jaap (Foto: Facebook) ŉ Student aan die Universiteit Stellenbosch (US) is in ŉ kritieke toestand nadat sy van die tweede verdieping van haar koshuis op kampus geval het. Taylië Jaap (19) is vroeg Sondagoggend met ernstige beserings in die Stellenbosch-hospitaal opgeneem waarna sy oorgeplaas is na die Tygerberg-hospitaal, het Martin Viljoen, US-woordvoerder, aan Maroela Media bevestig. Viljoen het Jaap, ŉ eerstejaar-BSc-student aan die universiteit, se toestand ná haar val as kritiek bestempel. Hoewel Viljoen nie in dié stadium kon sê wat presies gebeur het nie, het hy wel gesê die universiteit ondersoek die omstandighede rakende die voorval. Hy het ook ŉ beroep op die kampusgemeenskap gedoen om die privaatheid van die student en haar familie te respekteer en nie op sosiale media oor die voorval te bespiegel nie. “Die universiteit se Krisisdiens van die Sentrum vir Studentevoorligting en -ontwikkeling (SSVO) het reeds berading aan Jaap se koshuismaats en vriende gebied,” het Viljoen verseker. Taylië Jaap is ŉ eerstejaar-BSc-student aan die universiteit. (Foto: Facebook) Die universiteit is in kontak met Jaap se familie. Medelye stroom sedertdien in op sosiale media met gebedsgroepe wat sosialemediagebruikers aanmoedig om vir Jaap se herstel te bid. “Sy is verskriklik slim en die eerste in haar familie om so ver uit te styg,” lui ŉ inskrywing.